Bjørn Hesselberg

Bjørn Theodor Hesselberg (1949–2018) var en norsk skoleleder og kommunepolitiker (KrF) og senere sogneprest.

 Liv og virke 
Han kom fra en presteslekt som sønn av Rolf Hesselberg. Han ble født i Trondheim og vokste opp i Tromsø og Målselv. Faren hadde sine siste kall som sogneprest i Nedre Stjørdal prestegjeld og prost i Stjørdal prosti.

Bjørn Hesselberg var først lærer og menighetssekretær, senere undervisningsinspektør og rektor i Kjøllefjord. Han var formann i Finnmark KrF 1980–1982 og medlem av Lebesby kommunestyre 1980–1983.

Han ble lektor med hovedfag i spesialpedagogikk i 1985 og begynte ved Aglo videregående skole på Skatval samme år. Som rektor og daglig leder utvidet han skolen og de tilknyttede virksomhetene betraktelig, og i 2010 hadde den 120 ansatte og 170 elever. Hesselberg var styremedlem i Blå Kors og leder i Kristenfolkets Edruskapsråd/RUSfri.

Han var medlem av Stjørdal kommunestyre 1988–2011, leder i KrFs kommunestyregruppe og medlem av formannskapet i flere perioder.

Han studerte teologi ved Universitetet i Tromsø gjennom ukessamlinger 2008–2010, og ble høsten 2010 sogneprest i Hommelvik.

 Referanser 

Kategori:Lokalpolitikere i Lebesby
Kategori:KrF-politikere i Finnmark
Kategori:Lokalpolitikere i Stjørdal
Kategori:KrF-politikere i Nord-Trøndelag
Kategori:Norske lutherske prester
Kategori:Norske skoleledere
Kategori:Personer fra Trondheim kommune